તલગાજરડી દૃષ્ટિને શંકરની અષ્ટમૂર્તિ દેખાઇ રહી છે એમાં એક મૂર્તિ છે ‘વિશ્વાસ’. વિશ્વાસ શિવસ્વરૂપ છે. ભવાની શ્રદ્ધા છે. એટલા માટે વિશ્વાસ અને શ્રદ્ધાનો જાતિસ્વભાવ ભિન્ન છે. તમે લાખ સ્ત્રી-પુરુષ સમાનતાની વાતો કરો પરંતુ સ્ત્રીપુરુષની સમાન નથી, પુરુષથી શ્રેષ્ઠ છે. પુરુષ અબજો વર્ષો સુધી તપસ્યા કરે તોપણ માતાઓના સ્વભાવમાં જે કરુણા છે એ પુરુષમાં નથી આવી શકતી. જગદ્્ગુરુ શંકરાચાર્ય શ્રદ્ધા અને વિશ્વાસને સંલગ્ન કરી દે છે. તુલસી શ્રદ્ધાને ભવાની અને વિશ્વાસને શંકર કહે છે. શ્રદ્ધા ત્રિગુણી હોય છે. ‘ગીતા’ એ કહ્યું, ‘ત્રિવિધા ભવતિ શ્રદ્ધા.’ વિશ્વાસ પુરુષ છે. વિશ્વાસ એને જ માનો જે ગુણાતીત હોય. આમ તો હું શ્રદ્ધાને પણ ગુણાતીત જ કહેતો રહું છું. આપણો વિશ્વાસ રજોગુણી હશે તો જ્યાં સુધી કામ હશે ત્યાં સુધી વિશ્વાસ ટકશે અને કામ પૂરું થઇ ગયા બાદ વિશ્વાસ ખતમ થઇ જશે અથવા કામ અધૂરું રહ્યું તો પણ વિશ્વાસ ચાલ્યો જશે. રજોગુણી વિશ્વાસ કૈલાસની માફક અખંડ-અટલ નથી હોતો. તમોગુણી વિશ્વાસ તો વિશ્વાસ છે જ નહીં, વિશ્વાસનો એક લિબાસ છે, એક મહોરું છે.